
RAPORT DE SPECIALITATE
privind aprobarea vânzării prin licitație publică a unui imobil (teren) situat în Alba Iulia, str.Craivei, nr.63A

Prin proiectul de hotărâre supus spre dezbatere Consiliului Local al municipiului Alba Iulia, se propune vânzarea prin licitație publică, a unui imobil (teren), situat în Alba Iulia, str.Craivei, nr.63A, înscris în CF nr.120020 Alba Iulia, cu nr.cadastral 120020, în suprafață de 88 mp, teren proprietate privată a municipiului Alba Iulia, având cod de clasificare 9 și valoarea de inventar de 17.470 lei, teren care urmează a fi vândut la solicitarea petentului Popa Nicolae, solicitare înregistrată la Primăria municipiului Alba Iulia sub nr.44.995/2023.


Referitor la acest proiect de hotărâre pe care vi-l supunem spre dezbatere și aprobare, vă facem cunoscute următoarele:


Terenul ce face obiectul prezentului proiect de hotărâre este situat în municipiul Alba Iulia, pe str.Craivei la nr.63A, are front la stradă de aproximativ 6,78 m, are formă neregulată, este plat și dispune de toate utilitățile publice.


Se propune vânzarea prin licitație publică a acestui imobil (teren) având în vedere faptul că, deși pe acest teren există edificate construcții (casă și garaj) proprietate a petentului Popa Nicolae, construcțiile în cauză au fost edificate fără forme legale, ceea ce face ca în speță să nu fie incidente dispozițiile art.364 alin.(1) din OUG nr.57/2019 privind Codul administrativ, cu modificările și completările ulterioare, prevederi potrivit cărora ”în cazul vânzării unui teren aflat în proprietatea privată a statului sau a unității administrativ-teritoriale pe care sunt ridicate construcții, constructorii de bună-credință ai acestora beneficiază de un drept de preempțiune la cumpărarea terenului aferent construcțiilor”.


Totodată, mai propunem Consiliului Local al municipiului Alba Iulia aprobarea raportului de evaluare efectuat de către evaluator autorizat ANEVAR Roșu Adriana Eusența, pentru imobilul (teren), situat în Alba Iulia, str.Craivei, nr.63A, înscris în CF nr.120020 Alba Iulia, cu nr.cadastral 120020, în suprafață de 88 mp la valoarea de 20.940 lei cu TVA inclus, acesta urmând să fie și prețul de pornire al licitației publice, precum și aprobarea Caietului de sarcini al licitației și a fișei de date a procedurii de licitație, conform anexelor 1 și 2 la prezentul proiect de hotărâre.

Vă propunem stabilirea prețului minim de pornire a licitației publice la suma de 20.940 lei cu TVA inclus, pentru următoarele considerente:


Potrivit dispozițiilor art.363 alin.(3) din OUG nr.57/2019 privind Codul administrativ, cu modificările și completările ulterioare, ”cu excepția cazurilor în care prin lege se prevede altfel, prețul minim de vânzare, aprobat prin hotărâre a Guvernului sau prin hotărâre a autorităților deliberative de la nivelul administrației publice locale, după caz, va fi valoarea cea mai mare dintre prețul de piață determinat prin raport de evaluare întocmit de evaluatori persoane fizice sau juridice, autorizați, în condițiile legii, și selectați prin licitație publică, și valoarea de inventar a imobilului.”

Astfel, potrivit fișei mijlocului fix – anexată la acest proiect de hotărâre – valoarea de inventar a terenului ce face obiectul prezentului proiect de hotărâre este de 17.470 lei.


Valoarea de piață a terenului, conform raportului de evaluare întocmit de evaluator autorizat ANEVAR Roșu Adriana Eusența, este de 20.940 lei cu TVA inclus.Scăzând din această valoare cuantumul TVA, rezultă o valoare de piață în sumă de 17.596,64 lei, deci o valoare mai mare decât valoarea de inventar a imobilului.


La elaborarea proiectului de hotărâre s-au mai avut în vedere prevederile art.129 alin.(2) lit."c", coroborat cu art.129 alin.(6) lit.”b”, ale art.139 alin.(2), ale art.196 alin.(1) lit.”a” și ale art.363 din OUG nr.57/2019 privind Codul administrativ, cu modificările și completările ulterioare, dispozițiile HCL nr.300/2023 privind revocarea Hotărârii nr. 245/30.05.2023 a Consiliului local al municipiului Alba Iulia și parcelarea unui imobil situat pe str. Craivei nr.63 A și cererea depusă de dl.Popa Nicolae.

